JKW-KABUM-05-CA-004-009-wylie
bde gshegs snying po'i don gsal byed/ bde gshegs snying po'i don gsal bar byed pa bzhugs so/__/na mo mu nIn+d+rA ya/__bde gshegs snying po'i gnas lugs mdo las gsungs tshul dang /__dgongs 'grel gyis bkral tshul dang /__snying por gyur pa'i don gtan la dbab pa dang /__gzhan du gsungs pa'i dgongs pa bshad cing the tshom bsal ba'o/__/dang po ni/__nyan thos kyi theg par yid rang bzhin gyis rnam par dag pa nyid dgongs bzhir byas nas/__de la bde gshegs snying po'i sgras bstan par ma mdzad kyang de'i don du gsungs/__theg pa chen po'i mdo sde rnams las/__rtogs pa'i dgos pa la ltos nas rnam grangs gzhan gyis bshad pa dang /__rang gi ming nas smos pa'i tshul gyis sgra ji bzhin pa bstan par mdzad pa gnyis las/__dang po ni/__sems tsam ston pa'i mdo rgyud 'ga' zhig las/__mtshan dpe gsal rdzogs kyi tshul gyis 'gro rgyud la yod par bshad pa sogs 'dus byas dang tshul mthun par bstan cing /__mdor na de bzhin gshegs pa'i snying po spyi tsam gyi ldog pa la rang bzhin gnas rigs sogs chos nyid bye brag pa'i ming gis btags pa de dang der khas blang du mi btub pa ste/__ci'i phyir na gshegs snying de gzhi lam 'bras gsum de chos kyi bye brag thams cad kyi rang bzhin yin phyir/__chos phyogs re'i chos nyid du ma dmigs pa'i phyir ro/__/gnyis pa ni/__mdo rnams las rnam par thar pa'i sgo gsum sogs dang /__rgyud sde las rang bzhin lhan skyes dang /__'khor 'das dbyer med dang /__rnam pa kun gyi mchog dang ldan pa'i stong pa dang /__slob dpon klu sgrub kyis zung 'jug dang /__bi rU pas shin tu rnam par dag pa'i de kho na nyid sogs dang /__slob dpon sangs rgyas ye shes kyis zab gsal gnyis su med pa'i ye shes dang /__'khor lo sdom pa las bsam gyis mi khyab pa'i ye shes dang /__gshed dmar gyi man ngag tu shin tu spros med sogs gsungs pa rnams te/__'di dag gis ming gis btags pa ltar gnas lugs rang ngos nas grub pa med kyang tha snyad du de ltar khas blang du btub par gsal lo/__/gnyis pa ni/__theg dman pas sems can sangs rgyas kyi snying po can du mi 'dod pas 'di'i don ji ltar bkral/__theg chen dbu sems gnyis kyi/__sems tsam pas/__sems rang bzhin gyis 'od gsal ba/__ngo bo rang rig gis bsdus pa/__dngos por grub pa nyid la de bzhin gshegs pa'i snying por 'chad cing /__de la sangs rgyas sogs 'bras bu'i ming gis btags pa rnams sgra ji bzhin ma yin par drang pa'i don du 'dod de/__phyogs glang gis/__so so skye bo'i shes pa gang /__/rang bzhin gyis ni rnam byang la/__/de la sangs rgyas smra brjod de/__/byang sems sa la sangs rgyas bzhin/__/ces gsungs pa'i phyir ro/__/dbu ma pa'i lugs ni/__nges don ston pa'i mdo dang bstan bcos kun nas bde gshegs snying po ngo bo zung 'jug gi tshul gyis gsungs pa kho nar 'chad do/__/'o na dbu ma'i lugs la/__sems can dang sangs rgyas kyi chos dbyings gnyis dbyer med pa dang /__sems kyi stong cha dang /__gsal rig tsam dang /__kun gzhi'i rnam shes la bshad pa dang /__chos sku la bshad pa sogs du ma yod do snyam na/__dang po ni zung 'jug las ma 'das/__stong cha rkyang pa dang /__gsal rig rkyang par bshad pa dbu ma'i gzhung na med/__kun rnam la bshad pa ni sgra ji bzhin ma yin par sngar bshad pas khyab/__chos sku la snying por gsungs kyang /__des snying po chos skur gsungs pa mi 'grub bo/__/rang lugs gsal ba dang /__stong pa dang /__chos sku dang gsum gyi sgo nas bshad pa bzhir smos pa ni/__de dang de'i ming nas smos pa'i tshul gyis gtso bor gsungs pa la dgongs so/__/gsum pa la/__rje btsun sku mched kyi dgongs pa ltar spyir bstan pa dang /__sdom gsum dang sbyar te bye brag tu bstan pa'o/__/dang po la/__snying po'i ngo bo ngos bzung /__des kun la khyab par bstan pa'o/__/dang po ni/__rtsa rgyud las/__ye shes chen po zhes smos pa/__ye shes ni gsal ba/__chen po ni stong pa/__de gnyis gzhi mthun pa'i phyir zung 'jug__/de'i mtshan nyid kyang sgro skur gyi rtog pa gnyis ka spang ba'i don du rnam par bshad la/__spyir snying po zhes pa'i sgra sA ra dang /__gar+b+ha zhes pa 'dra ba'am/__skye gnas sogs la 'jug pas/__'gyur ba med pa dang /__'khor 'das kun gyi 'byung gnas su gyur pa sogs/__mdor na sems kyi rang bzhin spros pa dang bral ba thabs dang shes rab kyi bdag nyid 'di la de bzhin gshegs pa'i snying po zhes brjod de/__de bzhin gshegs pa rnams skye ba'i gnas yin pa'i phyir ro/__/de bzhin gshegs pa'i skye ba la de bzhin gshegs pa'i snying por bstan pa dang /__de bzhin gshegs pa la rang bzhin dbyer med pa gshegs snying dang /__rgyu la snying por bstan pa ste/__gsum po 'di rgyud bla ma las/__rdzogs sangs sku ni/__zhes sogs gsungs pa'i don kyang ngo /__/gnyis pa la/__spyir khyab tshul dang /__rgyu lam 'bras gsum gyi bde gshegs snying po so sos thams cad la khyab pa'i dgongs pa bshad pa'o/__/dang po la/__de las byung ba'i tshul gyis dang /__de'i bdag nyid yin pa'i tshul gyis so/__/dang po ni/__rang gi ngo bos grub lugs kyi dbang du byas na gang du'ang ma grub la/__snang lugs kyi dbang du byas na chos can sna tshogs thams cad du snang ba ste/__gzhi lam 'bras gsum gyi snang ba gang 'char kyang /__rang gi ngo bo spros pa dang bral bzhin du de dag tu 'char ba'o/__/gnyis pa ni/__snang ba sna tshogs su snang yang rang gi ngo bo lhan cig skyes pa'i ye shes las logs su ma grub pas gud na med ces smos pa'o/__/gsum pa ni/__rang bzhin spros pa dang bral zhing zung du 'jug pa 'di las ma byung zhing /__'di'i khongs su ma 'dus pa'i gzhi lam 'bras gsum gang yang med pas 'bras bu ston pa'i skabs su bcom ldan 'das thams cad la bzhugs par bshad pa sogs kyang rang bzhin la 'dod dgos kyi/__chos can so so dang 'brel ba'i chos nyid 'dis kun la khyab pa mi srid de/__gnad 'di go na 'bras bu dang lam gyis kyang rgyu mtshon nus pa dang /__sems can gyi sems kyis 'bras bu dang lam la khyab pa dang /__lam gyi chos nyid kyis kyang 'bras bu dang rgyu la khyab pa'i tha snyad shin tu yang rigs so/__/gnyis pa la mdor bstan pa dang /__de nyid rje btsun gong ma gsum gyi gsung dang /__bdag nyid chen po khu dbon gyi gsung sgros dang sbyar te rgyas par bshad pa'o/__/dang po ni/__rig pas kyang ni 'di grub bo zhes pa yan chad kyis gzhan gyi 'dod tshul bkag__/chos 'phags pa'i le'ur ltos/__zhes pa yan chad kyis spros bral bde gshegs snying por 'chad pa'i rang gi lung khungs dang bcas pa smos/__shes par gyis yan chad kyis gnas lugs spros bral snying _por bshad pa de la dogs pa spong ba'o/__/des na rje btsun sku mched kyis/__rtsa rgyud las/__yang na de nyid thams cad bdag__/ces sogs kyi thad/__grub lugs kyi dbang du byas na rang gi ngo bos gang du'ang ma grub pa des grol ba yin la/__snang lugs kyi dbang du byas na thams cad du snang ba dngos po kun gyi gnas lugs su grub pa 'di la 'gal ba med do/__/zhes pa'ang gzhung don phyi ma gnyis la sbyar na 'grig ste/__bde gshegs snying po rang gi ngo bo gang du'ang ma grub kyang mdo sde 'ga' zhig las yod par gsungs pa ni snang lugs kyi dbang du byas na snying po sna tshogs su snang ba la dgongs shing /__dgos pa skyon lnga spong ba'i phyir yin la/__dngos la gnod byed ngo bos grub pa de 'dra'i sangs rgyas kyi khams yod na sogs sbyar ro/__/yang 'phags pa'i bzhed pa ltar na/__rgyud bla'i sa bcad dang mthun par/__don phyi ma gnyis kyis/__nges don gyi dbang du byas na bde gshegs snying po rang bzhin spros bral yin la/__'o na mdo dang rgyud bla sogs las bshad tshul dang 'gal lo snyam na/__nges don gyi dbang du byas na de ni drang don dgongs pa can du shes par bya zhes sbrel lo/__/des na bde gshegs snying po chos can/__ngo bo spros bral yin par thal/__de las 'khor 'das thams cad 'byung du rung ba'i phyir/__de lta bu de drang don nam kun rdzob tu yod par khas 'di dang mthun par kun mkhyen gyi sdom gsum kha bskang du bris yod/__'khrul spongs su mi snang /__len pa la 'gal ba med do/__/gnyis pa ni/__sa chen gyi saM b+hu Ta'i rnam bshad thor gang tshe sems kyi ngo bo ni/__sngo sogs kha dog mi dmigs shing /__bu las/__bde gshegs snying po de rang gi ngo bos ma grub bzhin du snang /__thams cad de las byung ba'i tshul gyis khyab par gsungs pa dang /__rje btsun mched gyis mdzad pa'i gnad kyi gsal byed dang /__dag ldan sogs kyang tshul de bzhin du bshad la/__de dang mthun par chos rjes kyang sdom gsum dang /__zhu phrin sogs las rgya cher bshad pa dang /__'phags pas kyang ljon shing las/__sems kyi rang bzhin spros pa dang bral ba de la de bzhin gshegs pa'i snying po zhes gsungs te/__rgyan las/__de bzhin nyid ni sogs drangs te/__zhes gsungs pas so/__/zhes bshad pa yang sngar dang mthun mod/__'on kyang rgyud bla rang rkang 'chad pa'i tshe/__sems tsam ltar na/__dpe dgus bstan pa ltar yon tan dbyer med kyi tshul gyis 'gro rgyud la med kyang /__de lta bu yod par bshad pa ni sa bon nam cha 'dzin la dgongs zhes bshad do/__/dbu ma pa ltar/__rje btsun sku mched kyis/__dpe dgus bstan pa ltar med de/__de dag gi skabs su rten dang brten pa don gzhan tshul gyis bshad la/__de bzhin gshegs pa'i snying po ni/__'khor ba spangs nas gzhan du na/__/mya ngan 'das zhes pa ltar kun rdzob kyi chos gang yang gzhan du ma grub pa'i phyir ro/__/'phags pa ltar na/__dpe dgus bstan pa'i snying po dpes bstan pa'i cha nas 'gro lnga'i rgyud la yod kyang de nyid drang don gyi dbang du byas pa yin/__nges don gyi dbang du med de/__chos thams cad rang bzhin gyis stong pa yin pa'i phyir/__zhes bzhed/__bzhi pa ni/__myang 'das 'das ma 'ongs pa'i sangs rgyas kyi rang bzhin yin par bshad pa ni/__rang bzhin ces pa'i skad dod tan+ma ya ste rang bzhin nye rgyu dang /__byung zin te 'bras bu gnyis ka la 'jug pas/__'di sogs sangs rgyas kyi rang bzhin yod par gsungs pa ni 'bras bu 'jug pa'i dbang du byas so/__/de nas rje btsun gyis/__rang bzhin rgyu la/__sogs kyis don legs par bsam na gnad thams cad rang grol du 'gyur ro/__/zhes pa'ang brjed byang du btab pa'o/__/myang 'das las/__shes rab can rnams kyis ni nga'i lus la chos kyi sku'i sa bon yod snyam du shes pa thams cad 'dzin par mi byed do/__/bdag med par bstan na ni byis pa rnams bdag med do snyam du 'dzin no/__/shes rab can gyis ni tha snyad du yod do snyam du shes te the tshom med do/__/de bzhin gshegs pa'i snying po ni stong pa nyid yin no zhes bstan na ni/__byis pa rnams chad pa 'jigs su rung ba yon po sgom par byed do/__/shes rab can rnams kyis ni rtag pa dang brtan pa dang ther zug pa de sgyu ma tsam du yod par shes so/__/zhes gsungs//__//__!_
Debug data: